《蒙泉》
宋代·释居简

坎井只丈寻，得名由参寥。丈人玄豹姿，养德富不骄。

想当发泉蒙，如此湛弗摇。珠明水增媚，镜净尘当消。

陶泓勺馀沥，采笔生春潮。止则云沉沉，涨则桃夭夭。

淘趁槐火新，战与坡仙挑。坛拜十四字，高山郁岧峣。

灯灺谩图续，些苦何能招。须公起九原，为我饮一瓢。

于戏不可作，仰止苍崖腰。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。